KÉLHÍR 2.

A Keresztényi Élőhely Lakóközösség hírlevele

1. Az elmúlt hónapban beszéltünk Eső János polgármester úrral, aki szintén a falu kitörési pontjának tartja az FTM-tervezetet. A 2006-os évet az intenzív befektetőkeresésre és pályázati felkészülésre szánjuk, és ha találunk valakit, el lehet kezdeni a tervezést, akár a kivitelezést is. Mivel a nagyobb pénzek már mind le vannak osztva 2006-ra is, a pályázatokon nem tudunk eséllyel indulni. Viszont a 2007-2013 közötti EU-s költségvetési időszakban tudtommal direkt ökolakóparkokra is lehet majd pályázni, tehát addigra nagyon fel kell készülni.

2. Háromországos pályázatot tervezünk benyújtani, mert így nagyobb az esélyünk hazai pályán is. Ausztria az ökotechnológia terén tudna szellemi segítséget adni, a kérdőívben emlegetett dániai ökolakóparkkal pedig szociológiai, közösségfejlesztési téren tudnánk együttműködni.
Mindkét irányba szeretnénk ebben az évben keresni és kiépíteni a kapcsolatot. Burgenlandban tehát nincs még konkrét partnerünk, de a Zöld Nap Szövetkezetnek, amelyik a bioszolár fűtőművet építené, van sok ismerőse, Sudár Enikő biztos tud ajánlani valakit. Ha közületek van valakinek már konkrétabb ötlete, szóljon.

3. A polgármester úr rokona Charles Simonyi (a faluból származó Simonyi Károly fizikus fia, a Word  5.0 alkotója), neki vázolnánk a terveinket, hátha cége révén számítógépes távmunka-lehetőséggel, esetleg befektetőként is támogatná a projektet. A neki írt levelet csatoltam a hírlevélhez; választ egyelőre még nem kaptunk. Az is bíztató, hogy szintén a polgármester úrnak van rokona az EP-ben (dr. Szájer József), leendő pályázatunk útját talán ő is tudná egyengetni. A NyMo-i Reg. Fejl. Tanácsban pedig olyan ismerős polgármesterek ülnek, akik biztosan támogatnák az FTM projektet. Tehát a 2006-os évben nagyon meg kell árkolni a dolgokat a pályázatnak minden téren és szinten. Akinek vannak még ötletei, szóljon és cselekedjen!

4. Várom a reflexiókat az előző és a mostani hírlevélre is.

5. Feltettünk pár képet Egyházasfalu/Keresztényről, az ökolakópark helyéről és a vasútról a www.kezdet.net/ftmkep1 honlapra. A 2005. novemberi tavaszban voltunk ott, szép nagy volt már a cukorrépa a lakópark területén. Odafelé és visszafelé is fényképeztünk: vasúttól a falu felé menet, Keresztény központjában, aztán vissza a vasúti megálló felé. A fájlnevek magyarázata:

falu: lehet látni a felújított templomot, mellette a polgármester által készített kereszttel, a szelektív gyűjtőedényeket; a rózsaszín romos épület a volt iskola, amelynek szemből nézett bal oldala eladó (az lenne az oktatóközpont), jobb oldalát a pék bérli; a templom előtt áll meg a Sopronba menő busz, ez a lakóparktól 5 percre van, de ha megépül, tesznek oda is megállót.

keljobb és kelbal: itt látható a lakópark területe (a keljobbon a kép jobb oldalán, kelbalnál a bal oldalon, amikor visszafele mentünk)

kelszemben: ez a lakóparkkal szemközti terület, az aszfaltút túloldalán; itt lenne az ökolábnyom-park; az aszfaltútról nézve Szombathely felé nézünk

ujkerfele: ha átmegyünk a síneken, akkor Újkér felé ezt látjuk; sok az őz, nyúl, fácán, héja és vaddisznó is kocogott kicsinyeivel a mi házunk mellett

vasutmgh: ez az újkéri megállóhely, amitől 2 percre lenne a lakópark, a kelbal képeken a távolban lehet látni a vasúti villanyvezeték oszlopait

vonat: a GySEV szép, tiszta, az osztrákoktól átvett vonatokat üzemeltet, pontosan járnak

Üdvözlettel:

Kéry Magdi